શિયાળો વાંચન સુખનો વડલો છે ને ઘટાદાર છે. જેમની પાસે થોડા અને બહૂમૂલ્યવાન ગ્રંથો કે શાસ્ત્રગ્રંથો છે તેમને માટે શિયાળો નવી આબોહવાનો ઉઘાડ છે. તન-મનમાં એક સાથે તાજગી વરતાય છે. કયારેક કયારેક યોગ્ય પુસ્તકનું એક વાકય પણ મનના સાતમા ઓરડા સુધીની નિર્મળતા લાવી આપે છે, જાણે ધવલ-સ્વચ્છ મોગરા વચ્ચે જ ન વસતા હોઈએ! યૌવનને ઉંબરે આવી ઊભેલી વયઃસંધિતા પાસે તનકુસુમ છે, પરંતુ જેનું હૃદય પરમ નિર્મળ છે એની પાસે તો પ્રતિક્ષણ મનકુસુમ છે! એની સુગંધનો આ બ્રહ્માંડમાં કોઈ વિકલ્પ નથી.